Fitzgerald River nasjonalpark

**Fitzgerald River nasjonalpark** er en nasjonalpark i Shires of Ravensthorpe og Jerramungup i Vest-Australia, 419 kilometer sørøst for byen Perth. Parken står på Australias National Heritage List på grunn av sitt enestående mangfold av australske plantearter, inkludert en rekke planter som ikke finnes utenfor lokalområdet.

## Beskrivelse
Parken inkluderer fjellområdene Barren Mountains og Eyre Range, samt Fitzgerald-elva som parken har fått navn etter. Det er i alt 62 plantearter som ikke finnes noe sted utenfor parkens 329 8282 hektar og ytterligere 48 planter er svært sjeldne andre steder.

Parken mottok nesten 40 000 besøkende i 2008, og fikk 20 millioner dollar i finansiering fra den australske regjeringens økonomiske stimuleringsplan, der delstatsregjeringen bidro med ytterligere 20 millioner dollar. Investeringene ble brukt til å ombygge og renovere 80 kilometer med veier i parken, til å lage en ny tursti fra Bremer Bay til Hopetoun og til å oppgradere eksisterende rekreasjonsfasiliteter.

Point Ann er ett av de to stedene (det andre er Head of the Bight) langs Australias kyst hvor sørkapere kommer for å kalve under vintertrekket. Innenfor nasjonalparken ligger Quaalup Homestead Wilderness Retreat (som nå drives som et hotell) som ble bygget i 1858 av Wellstead-familien. Parken kan nås fra vestsiden via Bremer Bay, eller fra østsiden via Hopetoun. Det indre området av parken er kun tilgjengelig med hjelp av et kjøretøy med firhjulsdrift eller til fots. Mange av toppene i parken er forbudt for klatrere for å forhindre spredninga av rotråte fra *Phytophthora cinnamomi* .

I februar 2023 styrtet en Coulson Aviation Boeing 737-300 mens det forsøkte å bekjempe skogbranner i nasjonalparken; begge pilotene overlevde krasjet.

## Flora og fauna
Parken danner grunnlaget for det internasjonalt kjente biosfærereservatet som anerkjennes av UNESCOs Man and the Biosphere Program. Den siste undersøkelsen av områdets flora viste 1693 unike plantearter, der 250 av disse er sjeldne og 62 er funnet bare innenfor grensene til parken.

Parken er også hjemsted for 22 pattedyrarter, 200 fuglearter, 41 krypdyrarter og 12 froskearter. Parken er anerkjent som et viktig fugleområde; noen av de sjeldnere artene er vestbørsefugl, den vestlige jordpapegøyen og *Psophodes nigrogularis*. Den truede malleeovnhøna er også kjent fra parken med sju kjente og registrerte observasjoner fra 1998. Noen av pattedyrene i parken er den svært sjeldne *Parantechinus apicalis* og rotta *Pseudomys shortridgei*, som begge var antatt å være utryddet på et eller annet tidspunkt. Damawallabyen og woylien, som begge er truede arter, bor i noen områder i parken.

Trekkfugler finner tilflukt i våtmarks- og kystområdene, og arter som midlertidig bor i området er hvitbukhavørnen, gaffelseileren og den rovterna.
Fil:Fitzgerald_River_National_Park_DSC04433.JPG|alt=Barren Mountain Range|Barren Mountain-området
Fil:Fitzgerald_River_National_Park_DSC04436.JPG|alt=Looking south towards the coast.|Utsikt sørover mot kysten.
Fil:Fitzgerald_River_National_Park_Homstead_DSC04438.JPG|Quaalup Homestead


## Referanser


## Eksterne lenker
* Fitzgerald River National Park